На основу члана 2. Закона о правобранилаштву ( „Службени гласник РС“, бр.55/14), члан 20., 27. Закона о локалној самоуправи ( „Службени гласник РС“ бр. 129/07 и 83/2014) и члана 54. Статута општине Гаџин Хан ( „Службени лист града Ниша“ бр, 63/2008, 31/2001, 46/2012 и 36/2013)

 Скупштина општине Гаџин Хан на седници одржаној дана 28. новембра 2014. године, донела је

**О Д Л У К У**

**О ОПШТИНСКОМ ПРАВОБРАНИЛАШТВУ ОПШТИНЕ ГАЏИН ХАН**

I ОСНОВНЕ ОДРЕДБЕ

Члан 1

Овом Одлуком утврђује се уређење, организација и друга питања од значаја за рад Општинског правобранилаштва општине Гаџин Хан ( у даљем тексту: општинско правобранилаштво).

Члан 2

Општинско правобранилаштво је посебан орган општине који обавља послове правне заштите имовинских права и интереса општине.

Седиште општинског правобранилаштва је у Гаџином Хану.

Члан 3

Општинско правобранилаштво има печат округлог облика пречника 45мм, који садржи грб Републике Србије у средини, око којег је исписан текст: „ Република Србија – општина Гаџин Хан - Општинско правобранилаштво“, на српском језику ћириличним писмом.

Општинско правобранилаштво има штамбиљ правоугаоног облика који садржи текст: „ Република Србија, Општина Гаџин Хан, Општинско правобранилаштво, број\_\_\_\_\_\_\_\_\_\_\_\_\_, датум\_\_\_\_\_\_\_\_\_\_\_\_, Гаџин Хан.

II ДЕЛОКРУГ

Члан 4

Општинско јавно правобранилаштво предузима правне радње и користи правна средства ради остваривања и заштите имовинских права и интереса општине Гаџин Хан и обавља друге послове одређене законом.

**Заступник и пуномоћник**

Члан 5

Општинско правобранилаштво је заступник општине Гаџин Хан у правним поступцима пред судовима, арбитражама, органима управе и другим надлежним органима, када општина Гаџин Хан има положај странке или умешача о чијим правима и обавезама се одлучује у том поступку.

Општинско правобранилаштво пред судовима, арбитражама, органима управе и другим надлежним органима заступа органе општине и посебне организације који немају својство правног лица, посебне организације који имају својство правног лица, а чије се финансирање обезбеђује из буџета општине Гаџин Хан и јавне установе чији је оснивачопштина Гаџин Хан, а чије се финансирање обезбеђује из буџетаопштине Гаџин Хан, у правним поступцима у којима ови субјекти учествују као странке или умешачи о чијим имовинским правима и обавезама се одлучује у том поступку.

Општинско правобранилаштво може на основу посебно датог пуномоћја заступати у поступку пред судовима, арбитражама, органима управе и другим надлежним органима и друга правна лица чији је оснивач општина Гаџин Хан.

Када је прописано да је у одређеном поступку или за предузимање само одређене радње у поступку обавезно заступање странке од стране адвоката, општинско правобранилаштво је овлашћено да предузима заступање под истим условима као и адвокат.

Када у истом поступку учествују странке са супротстављеним интересима, а једна од тих странака је општина Гаџин Хан , општинско правобранилаштво ће заступати општину Гаџин Хан.

Када у истом поступку учествују странке са супротстављеним интересима, које према овом закону заступа општинско правобранилаштво, а ниједна од тих странака нијеопштина Гаџин Хан, општинско правобранилаштво ће заступати странку која је иницирала покретање поступка.

Давање правног мишљења

Члан 6

Општинском правобранилаштву се могу доставити ради давања правног мишљења нацрти правних послова које закључују субјекти које заступа, ако ти правни послови за предмет имају имовинска права и обавезеопштине Гаџин Хан, односно тих субјеката.

Општинско правобранилаштво даје правна мишљења и о другим имовинскоправним питањима субјектима које заступа.

Пружање правне помоћи

Члан 7

Општинско правобранилаштво може на захтев другог правобранилаштва, односно јединице локалне самоуправе пружити стручну помоћ или преузети заступање.

Начин поступања општинског правобранилаштва

Члан 8

Општинско правобранилаштво је овлашћено да покрене, односно поднесе иницијативу за покретање поступка пред судом или другим надлежним органом поводом питања из своје надлежности.

Општинско правобранилаштво поступа и по писменим налозима и захтевима субјеката које заступа, које је дужно обавестити у разумном року, који не може бити дужи од 30 дана, о свом правном мишљењу, односно о предузетим радњама.

У случају да је правно мишљење потребно дати, односно радњу предузети у року краћем од рока из става 2. овог члана, орган који се обратио општинском правобранилаштву дужан је да то посебно истакне и образложи у писменом захтеву, уз означавање да се захтев упућује као приоритет, са јасно назначеним роком за поступање, који не може бити краћи од осам дана, односно три дана када се ради о захтеву Општинског већа опшђтине Гаџин Хан.

Када оцени да се налогом или захтевом субјекта који заступа крши Устав или закон или угрожавају имовинска права и интереси општине Гаџин Хан, општинско правобранилаштво ће о томе одмах, а најкасније у року од три дана од дана пријема налога или захтева, писменим путем обавести издаваоца налога, односно подносиоца захтева, са образложеним разлозима за одбијање поступања.

Ако заступани субјекат и после обавештења из става 4. овог члана остане при издатом налогу или поднетом захтеву, општинско правобранилаштво ће поступити по том налогу или захтеву.

Општински правобранилац не може трпети штетне последице уколико поступе у складу са одредбама ст. 1. до 5. овог члана.

Извештај о поступању у појединим предметима

Члан 9

Општинско правобранилаштво доставља извештај о поступању у појединим предметима Влади, министарству надлежном за финансије, министарству надлежном за правосуђе, као и субјектима које заступа, на њихов захтев.

Поступање ради споразумног решавања спорног односа

Члан 10

Општинско правобранилаштво ће пре покретања поступка пред судом, органом управе или другим надлежним органом, односно у поступку одговора на тужбу, предлог или други акт којим је покренут поступак против заступаног субјекта, размотрити могућност споразумног решавања спорног односа, на своју иницијативу или на иницијативу супротне стране.

Када општинско правобранилаштво процени да нису испуњени материјални или формални услови да се спорни однос реши споразумно или да предложено споразумно решење није у интересу општине , о томе ће писмено обавестити субјекта кога заступа.

Пре закључења постигнутог споразума за решавање спорног односа, општинско правобранилаштво је дужно да прибави сагласност Општинског већа општине Гаџин Хан за закључење тог споразума.

Разматрање могућности споразумног решавања спорног односа не ослобађа општинско правобранилаштво обавезе да у покренутом судском, управном или другом поступку пред надлежним органом истовремено предузима све потребне правне радње, а посебно законом предвиђене процесне радње, односно не ослобађа га обавезе поступања у оквиру законом утврђених рокова за предузимање правних радњи у тим поступцима.

За сваки коначни споразум у поступку за алтернативно решавање спора у коме не учествује општинско правобранилаштво мора бити прибављено правно мишљење општинског правобранилаштва.

Заштита поверљивих података добијених у поступку заступања

Члан 11

Општинско правобранилаштво не може супротној страни у преговорима у поступку за споразумно решавање спора, односно у судском, управном или другом поступку, као ни трећим лицима, давати податке добијене од заступаног субјекта, осим ако заступани субјекат није то претходно одобрио.

Члан 12

Органи општине Гаџин Хан и друга правна лица која заступа општинско правобранилаштво дужни су да општинском правобранилаштву благовремено достављају обавештења о правним стварима у којима је оно овлашћено да предузима правне радње и правна средства, као и да му на његов захтев достављају списе, обавештења и податке потребне за предузимање ради за које је оно надлежно.

Ако услед непоштовања обавезе из овог члана наступи штета за општину и друго правно лице које заступа општинско правобранилаштво, општинско правобранилаштво ће о томе обавестити Општинско веће, а од одговорног лица у том органу или правном лицу захтеваће накнаду причињене штете.

**III ОРГАНИЗАЦИЈА И РАД**

Постављење општинског правобраниоца

Члан 13

Општинског правобраниоца, на предлог председника општине Гаџин Хан, поставља Општинско веће општине Гаџин Хан на период од пет година и може бити поново постављен.

Члан 14

За општинског правобраниоца може бити постављен држављанин Републике Србије који испуњава опште услове за рад у државним органима и услове прописане Законом о правобранилаштву.

Члан 15

Општински правобранилац одговара Општинском већу за свој рад и рад општинског правобранилаштва.

Члан 16

Административне, рачуноводствене, информатичке и друге пратеће послове од значаја за рад општинског правобранилаштва обавља Општинска управа општине Гаџин Хан.

**Радни односи**

Члан 17

Општински правобранилац остварује права из радног односа у складу са прописима који уређују положај запослених у општинској управи Општине Гаџин Хан.

**Средства за рад**

Члан 18

Средства за рад општинског правобранилаштва обезбеђују се у буџету општине Гаџин Хан.

Приходи које општинско правобранилаштво оствари у пословима заступања представљају приходе буџета општине.

IV ПРЕЛАЗНЕ И ЗАВРШНЕ ОДРЕДБЕ

Ступањем на снагу ове одлуке општинско јавно правобранилаштво наставља са радом као општинско правобранилаштво.

Општинско веће поставља општинског правобраниоца у року од 90 дана од дана ступања ове одлуке на снагу.

Постављањем општинског правобраниоца у складу са овом одлуком, престаје положај општинском јавном правобраниоцу.

Општзински јавни правобранилац, који не буде постављен за општинског правобраниоца у складу са овом одлуком или распоређен на друго радно место у смислу прописа о запосленима општинске управе има права утврђена прописима за запослене у општинској управи.

Члан 19

Даном ступања на снагу ове одлуке престаје да важи Одлука о општинскојм јавном правобраништву општине Гаџин Хан ( „Службени лист града Ниша“ , бр.14/2006).

Члан 20

Ова одлука ступа на снагу осмог дана од дана објављивања у Службеном листу града Ниша.

Број:\_\_\_\_\_\_\_\_\_\_\_\_\_\_\_\_\_\_

У Гаџином Хану, дана 28. новембра 2014. године

 ПРЕДСЕДНИК СКУПШТИНЕ

 Драгослав Ранчић